ACE ตั้งเป้ารายได้ปีนี้ทะลุ 6 พันล้าน เดินหน้า M&A – ประมูลโรงไฟฟ้าภาครัฐ
ACE ยันครึ่งปีหลังเติบโตต่อเนื่องจากครึ่งปีแรก มั่นใจดันรายได้ปีนี้แตะ 6,500 ล้านบาท เดินหน้า M&A ต่อเนื่อง พร้อมลุยประมูลโรงไฟฟ้าภาครัฐเสริมพอร์ตพลังงานหมุนเวียน
ACE ยันครึ่งปีหลังเติบโตต่อเนื่องจากครึ่งปีแรก มั่นใจดันรายได้ปีนี้แตะ 6,500 ล้านบาท เดินหน้า M&A ต่อเนื่อง พร้อมลุยประมูลโรงไฟฟ้าภาครัฐเสริมพอร์ตพลังงานหมุนเวียน
14 ก.ย. 2565

นายธนะชัย บัณทิตวรภูมิ ประธานเจ้าหน้าที่บริหาร บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE เปิดเผยว่า บริษัทคาดผลการดำเนินงานในครึ่งปีหลังนี้จะเติบโตต่อเนื่องจากครึ่งปีแรกที่ทำได้แล้ว 3,271 ล้านบาท โดยคาดหากครึ่งปีหลังสามารถทำได้เท่ากับครึ่งปีแรกก็จะส่งผลให้รายได้รวมเติบโตแตะ 6,500 ล้านบาท จากปีก่อนอยู่ที่ 5,740 ล้านบาท
ทั้งนี้ บริษัทมีแผนลงทุนพลังงานหมุนเวียนอย่างต่อเนื่อง ทั้งในรูปแบบการเข้าซื้อกิจการ (M&amp;A) และการเข้าประมูลโครงการโรงไฟฟ้าของหน่วยงานภาครัฐ โดยล่าสุด ทางคณะกรรมการกำกับกิจการพลังงาน (กกพ.) ได้ประกาศรับซื้อไฟฟ้าจากพลังงานหมุนเวียนรวม 5,203 เมกะวัตต์ ในรูปแบบ FiT สำหรับปี 2565-2573 บริษัทฯ ก็มีความสนใจในโครงการโรงไฟฟ้าพลังงานแสงอาทิตย์, โรงไฟฟ้าพลังงานแสงอาทิตย์ร่วมกับระบบกักเก็บพลังงาน (Solar+BESS) และโรงไฟฟ้าพลังงานลม เป็นต้น
ส่วนความคืบหน้าการพัฒนาโครงการโรงไฟฟ้าชุมชน โครงการนำร่องที่ผ่านการคัดเลือกจำนวน 18 โครงการ กำลังการผลิตติดตั้งรวม 59 เมกะวัตต์ ปัจจุบันยังอยู่ระหว่างรอเซ็นสัญญาจากทางภาครัฐ คาดว่าจะเห็นความชัดเจนใน 2-3 เดือนนี้ อีกทั้งโครงการโรงไฟฟ้าขยะชุมชน ที่ ACE ชนะการประมูลในพื้นที่ อบต.เชียงหวาง จังหวัดอุดรธานี และอบต.โชคชัย จังหวัดนครราชสีมา กำลังการผลิตติดตั้งแห่งละ 9.9 เมกะวัตต์ ปัจจุบันก็อยู่ระหว่างรอเซ็นสัญญาซื้อขายไฟฟ้า (PPA) เช่นเดียวกัน